Source: https://kosice.korzar.sme.sk/c/6840390/kosickeho-teroristu-odsudili-na-25-rokov-vazenia.html
Timestamp: 2017-10-21 21:18:10+00:00
Document Index: 159692

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'súd ', '§ 419', '§ 419', '§ 13', '§ 294', '§ 140']

Košického teroristu odsúdili na 25 rokov väzenia - kosice.korzar.sme.sk
Košického teroristu odsúdili na 25 rokov väzenia
Košičan Ladislav K. je prvým Slovákom, ktorého odsúdili za terorizmus. Priťažili mu aj ďalšie činy.
19. jún 2013 o 13:27 Róbert Bejda
Košičana Ladislav K. súd uznal vinným z obzvlášť závažného zločinu terorizmu a zločinu nedovoleného ozbrojovania. Do ústavu s maximálnym stupňom stráženia ho poslal na 25 rokov. Ladislav K. je prvým Slovákom, odsúdeným za terorizmus. Priťažili mu aj ďalšie činy.
KOŠICE. V stredu popoludní vyniesol Okresný súd Košice I rozsudok nad Ladislavom K. 33-ročný Košičan sa stal prvým Slovákom, ktorého odsúdili za terorizmus.
Naposledy stál pred súdom ešte v pondelok, keď po niekoľkých mesiacoch dokazovania odzneli záverečné reči.
Prokurátor žiadal Ladislava uznať vinným zo všetkých 10 skutkov obžaloby a posadiť za mreže aspoň na 22 rokov, obhajkyňa stavila na údajnú nepríčetnosť.
Svojho klienta žiadala oslobodiť a ak zavrieť, tak do ústavu, aby sa liečil.
Obhajkyňa sa odvolala
Keď eskorta priviedla Ladislava z väzobnej cely do súdnej siene, nebolo na ňom vidieť žiadne známky emócií.
Akoby sa ho vôbec netýkalo, že sa práve dozvie verdikt, ktorý môže na dlhé roky poznačiť jeho život.
Aj samotný rozsudok si vypočul pokojne a nikto z jeho tváre nedokázal vyčítať, čo si práve myslí.
"Vypočujte si rozsudok v mene Slovenskej republiky," zaznelo z úst predsedu senátu. "Ladislav K. sa uznáva vinným... Za to mu súd ukladá trest odňatia slobody v trvaní 25 rokov. Pre výkon trestu ho zaraďuje do ústavu s maximálnym stupňom stráženia. Zároveň mu ukladá 36-mesačný ochranný dohľad."
Súd svoj verdikt zdôvodnil okrem dôkazov, ktoré v záverečnej reči vymenoval prokurátor, aj potrebou generálnej prevencie.
"Tento rozsudok by mal odradiť potencionálnych páchateľov od podobnej trestnej činnosti," povedal predseda senátu.
Ako sa dalo čakať, obhajkyňa sa okamžite odvolala, takže po lehote, ktorú má okresný súd na vypracovanie písomného zdôvodnenia rozsudku, bude prípad odstúpený krajskému súdu.
Našli časovač
Hoci polícia po ňom pátrala už skôr, na stopu Ladislava prišla až pri vyšetrovaní explózie nástražného výbušného systému pred prevádzkou rýchleho občerstvenia McDonald´s na ul. Protifašistických bojovníkov 28. decembra 2011.
Vo zvyškoch bomby, ktorá vybuchla v odpadkovom koši, totiž našli časovač, označený značkou výrobcu.
Po jeho výsluchu a prezradení mena objednávateľa polícia Ladislava zadržala a v rodinnom dome jeho rodičov vykonala domovú prehliadku.
Jej šokujúci výsledok kriminalistov utvrdili v tom, že vtedy 32-ročný Košičan stojí nielen za explóziou pri McDonalde, ale je autorom aj dovtedy neobjasnených trestných činov vydierania a vyhrážania.
Po obvinení z viacerých trestných činov bol Ladislav vzatý do väzby a hoci podal sťažnosť, krajský súd ju zamietol.
V nasledujúcich mesiacoch sa polícia sústredila na čo najpodrobnejšie zdokumentovanie konania obvineného, vrátane oslovenia viacerých znalcov. Z kriminalistiky, sociológie, psychológie i psychiatrie.
Aj na základe ich posudkov potom prokuratúra vypracovala obžalobu, v ktorej 10 skutkov, kladených Ladislavovi za vinu, zhrnula pod skutkovú podstatu dvoch paragrafov.
Obzvlášť závažného zločinu terorizmu a zločinu nedovoleného ozbrojovania. V októbri bol spis odstúpený okresnému súdu.
Mstil sa za smrť psíka
Prvé hlavné pojednávanie sa uskutočnilo vlani pred Vianocami. Ladislav na ňom odmietol vypovedať, preto predseda senátu prečítal jeho staršie výpovede zo spisu.
Košičan sa v nich striedavo priznal a popieral všetky obvinenia. Jednoznačne poprel iba autorstvo výbuchu bomby pred prevádzkou McDonald´s.
Svoje konanie zdôvodnil tým, že chcel zabrániť zabíjaniu nevinných zvierat a svojimi akciami sa dostať do médií.
Preto si vymyslel organizáciu Animals Rights Army a vydával sa za jej člena. Výhražné listy a knižné bomby mali byť aj pomstou za smrť jeho psíka, za ktorú vinil asanačku.
V ďalšom priebehu dokazovania súd vypočul množstvo svedkov, medzi nimi napríklad výrobcu časovača alebo pacienta, s ktorým bol Ladislav hospitalizovaný na psychiatrickom oddelení nemocnice pre obvinených a odsúdených v Trenčíne.
Kým jeho otec vypovedal medzi prvými, mama až v samom závere. Medzi nimi dostali priestor znalci a ich posudky, z ktorých najdôležitejšie sa týkali duševného stavu.
Ako prvý Ladislavov obhajca, tak i jeho súčasná obhajkyňa sa počas celého súdneho dokazovania snažili dokázať, že ich klient je duševne chorý a že najmä v čase 10. žalovaného skutku (McDonald´s) bola jeho rozpoznávacia a ovládacia schopnosť znížená.
Ich teórii mohol nahrať aj samotný Ladislav, ktorý sa po prvých týždňoch väzby pokúsil o samovraždu. Na jednom z pojednávaní zas požiadal predsedu senátu o trest smrti.
Po pokuse o samovraždu bol Ladislav hospitalizovaný v Trenčíne, no po troch mesiacoch pozorovania vyniesli odborníci jednoznačný verdikt.
Pacient je duševne v poriadku a za svoje konanie bol a je v plnej miere zodpovedný. Ich posudok bol napokon pri rozhodovaní súdu o vine či nevine rozhodujúci.
Fakty o prípade
Ladislav K. bol odsúdený za to, že v úmysle vážne zastrašiť obyvateľstvo a donútiť vládu štátu vykonať opatrenia obmedzujúce usmrcovanie zvierat, čiastočne sa vydávajúc za člena neexistujúcej organizácie Animals Rights Army.
O 17.32 hod. počas riadnej prevádzky občerstvenia došlo k jeho výbuchu a explóziou došlo k ohrozeniu života a zdravia väčšieho počtu hostí prevádzky i okoloidúcich osôb a súčasne ku škode na budove a zariadení, čím spoločnosti Tamás s. r. o. vznikla škoda vo výške najmenej 1 927,70 EUR a k vážnejšiemu následku nedošlo len v dôsledku nesprávneho konštrukčného riešenia nástražného výbušného systému,
- v skutku 1, 2 v úmysle vážne zastrašiť obyvateľstvo a donútiť vládu štátu, aby niečo konala, neoprávnene vyrobil výbušniny a zadovažoval si prostriedky na ich výrobu,
- v skutku 3 v úmysle spáchať trestný čin terorizmu podľa § 419 Trestného zákona neoprávnene vyrobil strelnú zbraň a spáchal tento čin vo väčšom rozsahu,
- v skutku 4, 5, 6, 7 v úmysle vážne zastrašiť obyvateľstvo a donútiť vládu štátu, aby niečo konala hrozil spáchaním zločinov ohrozujúcich život a zdravie ľudí,
- v skutkoch 8, 9, 10 v úmysle vážne zastrašiť obyvateľstvo a donútiť vládu štátu, aby niečo konala neoprávnene vyrobil výbušniny a spáchal zločiny ohrozujúce život a zdravie ľudí a majetok,
- v skutkoch 1, 2, 4, 5, 6, 7, 8, 9 a 10 pokračujúci obzvlášť závažný zločin terorizmu a niektorých foriem účasti na terorizme podľa § 419 ods. 1 písm. a/ Trestného zákona, v skutku 1 v štádiu prípravy podľa § 13 ods. 1 Trestného zákona,
- v skutku 3 zločin nedovoleného ozbrojovania podľa § 294 ods. 2, ods. 4 písm. b/, c/ Trestného zákona za použitia ustanovenia § 140 písm. e/ Trestného zákona.